KIRJALLINEN KYSYMYS E-1562/02

esittäjä(t): Richard Corbett (PSE) komissiolle

(3. kesäkuuta 2002)

Aihe: Sisämarkkinoiden toteutumattomuuden kustannukset

Financial Timesin artikkelissa kerrottiin 22. huhtikuuta European Financial Services Round Tablen tekemästä tutkimuksesta, jonka mukaan rahoituspalvelujen sisämarkkinoiden toteutumattomuus aiheuttaa kuluttajille ja sijoittajille jopa 15 miljardin euron kustannukset vuodessa.

Katsooko komissio, että olisi syytä tehdä ja julkaista uusi tutkimus sisämarkkinoiden toteutumattomuuden kustannuksista, jollaisen komissio julkaisi vuonna 1986?

Frits Bolkesteinin komission puolesta antama vastaus

(5. heinäkuuta 2002)

Alkuperäisessä Cecchinin raportissa käytetyssä Euroopan talousmallissa arvioitiin vuonna 1988, että rahoituspalvelujen vapauttamisesta syntynyt mahdollinen hyöty olisi 1,5 prosenttia yhteisön 12 jäsenvaltion bruttokansantuotteesta (BKT). Sisämarkkinaohjelman toteutumisesta saatava hyöty olisi kaiken kaikkiaan 4,5 prosenttia.

Euroopan rahoituspalvelujen pyöreän pöydän raportissa, jota Finacial Times lainasi artikkelissaan 22. huhtikuuta 2002, keskityttiin niihin mahdollisiin huomattaviin hyötyhin, joita Euroopan rahoituspalvelujen vähittäismarkkinoiden integroituminen tuottaisivat kuluttajille tulevien etujen ja talouskasvun muodossa. Raportissa tultiin siihen tulokseen, että Euroopan rahoituspalvelujen tiiviimpi integroituminen saattaisi lisätä talouskasvua vähintään 0,5 prosenttia vuodessa, joka vastaisi 43 miljardia euroa vuodessa. Siinä osoitettiin myös, että vaikka useita lainsäädännöllisiä päätöksiä on jo annettu, paljon on vielä tekemättä. Etenkin arvopaperimarkkinoilla ja rahoituspalveluissa yhteisön markkinat ovat vielä hajanaiset.

Vastauksena arvoisan parlamentin jäsenen esittämään kysymykseen komissio toteaa, että se ei ole tällä hetkellä halukas aloittamaan uutta laajaa makrotutkimusta laskeakseen, mitä integroimattomuuden hinnaksi tulee. Tämä johtuu siitä, että metodologisia kysymyksiä on vielä käsittelemättä tällä alalla ja siitä, että sellaisen tutkimuksen avulla ei pystyttäisi selkeästi tunnistamaan niitä erityisiä toimenpiteitä, joilla voitaisiin maksimoida integraatiosta saatava hyöty ja arvioida tietyt prioriteetit. Tämän vuoksi on tehtävä yksityiskohtaisempi tutkimus yhteisön rahoitusjärjestelmän eri sektoreiden integraatiotasosta ja todennäköisistä yhteisön rahoitusmarkkinoiden lähentymisen seurauksista.

Komissiolla on meneillään useita tutkimushankkeita, joista voi olla hyötyä tähän tarkoitukseen. Tutkimukset valmistuvat ennen vuoden 2002 loppua.

Ne keskittyvät kahteen alueeseen:

(i) kehittämään indikaattoreita rahoitussektorin trendien ja kehityksen seuraamiseen ja

(ii) ilmaisemaan määrällisesti rahoitusintegraatiosta saatavia hyötyjä.

Ensimmäistä aluetta (i) koskevia tutkimuksia on kaksi ja ne antavat keinot rahoitusmarkkinoiden seuraamiseen ja komission toimien vaikutusten arvoimiseen.

- Ensimmäinen integraatioindikaattoreita koskeva tutkimus saatiin päätökseen tammikuussa vuonna 2002. Tutkimuksessa vertaillaan vaihtoehtoisia indikaattoreita ja ehdotetaan parhaita indikaattoreita rahoitusmarkkinoiden integraation seuraamiseen. Siinä erotetaan eniten integroituneet markkinat niistä, jotka tarvitsevat jatkotoimia. Tutkimus on yleisesti saatavilla sisämarkkinoiden pääosaston www-sivustossa(1).

- Toisen tutkimuksen avulla, joka koskee rahoituspalvelujen sisämarkkinoiden rakenteellisten muutosten ja suuntausten seuraamista (The monitoring of structural changes and trends in the Internal Market for financial services), saadaan taloudellisesti ja toiminnallisesti merkittäviä tietoja, kehitetään indikaattoreita ja tunnistetaan rakenteellisia suuntauksia ja kehityksiä, jotta jo varhaisessa vaiheessa voidaan havaita jäljelle jääneet ongelma-alueet ja reagoida nopeasti markkinoiden kehityksessä pysymiseksi.

Toisella alueella (ii) on meneillä kaksi jatkotutkimusta.

- Sisämarkkinoiden pääosaston tutkimus, jossa lasketaan arvopaperimarkkinoiden integroitumisesta saatu hyöty talouskasvuna, työllisyytenä, jne. keskittyen kaupankäynnin kustannusten muutoksiin ja pääoman kustannuksiin arvopaperimarkkinoilla.

- Toista tutkimusta johtaa talouden ja rahoituksen pääosasto. Tutkimuksen lähestymistapa on vaihtoehtoinen bottom up -lähestymistapa. Siinä pyritään arvioimaan rahoitusmarkkinoiden tehokkuuden, kasvavan integraation ja yrityskasvun välinen yhteys ja laskemaan yhteisön yritysten muuttuvat rahoituskustannukset rahoitusmarkkinoiden integraation syvetessä.

(1) http://www.europa.eu.int/comm/internal_market/en/update/economicreform.